เครือเซ็นทรัล เจรจาซื้อห้างหรู “Selfridges” 180,000 ล้านบาท
เครือเซ็นทรัล เจรจาซื้อห้างหรู “Selfridges” 180,000 ล้านบาท
2 ธ.ค. 2564

เครือเซ็นทรัล เจรจาซื้อห้างหรู “Selfridges” 180,000 ล้านบาท /โดย ลงทุนแมน
หลายคนที่เคยไปเที่ยวประเทศอังกฤษ คงจะรู้จักห้างที่ชื่อว่า “Selfridges” ห้างหรู ที่มีสินค้าแบรนด์เนมจากทั่วโลกมารวมไว้ในที่เดียว และนับเป็นแหล่งดึงดูดนักช็อปกระเป๋าหนักจากทั่วโลก
และล่าสุด ห้างหรู Selfridges ของตระกูล Weston ได้ตกลงที่จะขายห้างสรรพสินค้าให้กับเครือเซ็นทรัล ประเทศไทยแล้ว เป็นมูลค่ากว่า 4 พันล้านปอนด์ หรือราว ๆ 180,000 ล้านบาท และคาดว่าจะสามารถบรรลุข้อตกลงและปิดดีลได้ภายในสิ้นปีนี้
หากย้อนมาดูความน่าสนใจของ Selfridges ว่าทำไมถึงเข้าตาเครือเซ็นทรัล  ?
ห้างสรรพสินค้า Selfridges เริ่มก่อตั้งโดยคุณ Harry Gordon Selfridge ซึ่งเป็นชาวอเมริกัน ในปี ค.ศ.1908 ที่มีแนวคิดเริ่มจากการที่คุณ Selfridge รู้สึกว่าในอังกฤษ ยังไม่มีห้างดี ๆ เลย
เขาจึงเริ่มต้นสร้างห้างสรรพสินค้า และเวลาเพียง 2 ปี ก็สามารถสร้างห้างขนาดใหญ่ที่เป็นรองแค่เพียงห้างชื่อดังอย่าง Harrods เท่านั้น
โดยความโดดเด่นของ Selfridges คือ ความกว้างขวางของห้างและมีแทบทุกสิ่งที่ลูกค้าต้องการไม่ว่าจะเป็นห้องโทรศัพท์, ห้องอ่านหนังสือ, มีโทรศัพท์วางอยู่แทบทุกเคาน์เตอร์, มีห้องให้ข้อมูลลูกค้า, มีแผนกต้อนรับนักท่องเที่ยวต่างชาติ, มีร้านอาหาร และสามารถหาซื้อได้ตั้งแต่ตั๋วหนังไปจนถึงตั๋วเรือเดินสมุทร
พอมองในมุมปัจจุบัน อาจดูไม่ใช่เรื่องแปลก 
แต่ถ้าหากย้อนกลับไปราว ๆ 100 กว่าปีที่แล้ว ห้างแห่งนี้ไม่ต่างอะไรไปจากห้างไฮเทคชั้นยอด
ในเวลาต่อมา ห้าง Selfridges ได้ถูกขายกิจการให้กับคุณ Galen Weston นักธุรกิจชาวแคนาดาในปี ค.ศ. 2003 ด้วยมูลค่า 24,700 ล้านบาท
ปัจจุบัน Selfridges มีทั้งหมด 4 สาขาคือที่ Oxford Street ซึ่งเป็นสาขาที่ดังที่สุด, Trafford Centre, Exchange Square (เมืองแมนเชสเตอร์) และ Bullring (เมืองเบอร์มิงแฮม)
นอกจากนี้ ทางห้าง Selfridges ยังได้ขยายอาณาจักรห้าง ด้วยการควบรวมเข้ากับกิจการอื่น ๆ ในต่างประเทศ เช่น
- ห้าง De Bijenkorf ในเนเธอร์แลนด์
- ห้าง Brown Thomas และ Arnotts ในไอร์แลนด์
- ห้างหรู Holt Renfrew ในแคนาดา
หากรวมทั้งหมด Selfridges จะมีห้างสรรสินค้าในเครืออยู่ถึง 25 แห่งทั่วโลก
พอเห็นแบบนี้ หลายคนคงไม่แปลกใจแล้ว 
ว่าทำไม Selfridges ถึงดูเนื้อหอม และน่าสนใจสำหรับเครือเซ็นทรัล
เพราะถ้าหากดูจริง ๆ แล้ว ประโยชน์ที่เครือเซ็นทรัลจะได้นั้น
มากกว่าการเข้าซื้อเครือห้างสรรพสินค้า หากแต่เป็นฐานลูกค้าชั้นดีในแถบยุโรป
หลายคนอาจจะยังไม่รู้ว่าจริง ๆ แล้ว เครือเซ็นทรัลก็มีห้างค้าปลีก Rinascente ซึ่งเป็นห้างหรู 
ในอิตาลีรวมถึงห้างสรรพสินค้า Illum ใจกลางกรุงโคเปนเฮเกน ประเทศเดนมาร์ก อีกด้วย
ก็เรียกได้ว่าถ้าการเข้าซื้อห้าง Selfridges สำเร็จ ประกอบกับธุรกิจเดิมที่มีอยู่แล้วนั้น
จะทำให้การบุกเข้าตลาดยุโรปของเครือเซ็นทรัลขยายวงกว้างมากขึ้น
อีกหน่อยหากเราไปเที่ยวประเทศไหนในยุโรปและมีโอกาสได้เข้าไปใช้บริการห้างหรู
ก็เป็นไปได้ว่าห้างนั้น แม้จะอยู่ที่ต่างประเทศ แต่กลับมีเจ้าของเป็นคนไทยอย่างเครือเซ็นทรัล..
Reference
-